b'\n_START_ARTICLE_\nOlavsvern base\n_START_PARAGRAPH_\nOlavsvern base var en norsk marinebase som l\xc3\xa5 i Ramfjord i Troms\xc3\xb8 kommune. Marinebasen har siden 50-tallet v\xc3\xa6rt topphemmelig. Anlegget har kostet rundt 4 milliarder norske kroner, det meste av det betalt av NATO.\n_START_SECTION_\nHistorie\n_START_PARAGRAPH_\nByggingen av Olavsvern startet i 1961, og anlegget ble \xc3\xa5pnet i 1968. I perioden 1980 - 1991 ble basen utvidet med et stort innvendig ammunisjonslager._NEWLINE_1. januar 2003 ble basen underlagt Haakonsvern orlogsstasjon i Bergen. Basens hovedoppgave var \xc3\xa5 st\xc3\xb8tte Sj\xc3\xb8forsvarets undervanns- og missiltorpedob\xc3\xa5ter som opererte mest i Nord-Norge, men ogs\xc3\xa5 til trening av norske og utenlandske spesialstyrker. Basen var forpliktet til \xc3\xa5 st\xc3\xb8tte alliert virksomhet under forskjellige omstendigheter.\n_START_SECTION_\nInfrastruktur\n_START_PARAGRAPH_\nBasen omfatter 25.000 kvadratmeter med fjellanlegg lagt under 274 meter fjell, boligmasse p\xc3\xa5 13.000 kvadratmeter og 3000 meter dypvannskai. I en av fjellhallene er det t\xc3\xb8rrdokk for ub\xc3\xa5ter._NEWLINE_Basen best\xc3\xa5r av en 340 meter lang dokk, egen t\xc3\xb8rrdokk, verksteder, kontorer og ammunisjonslagre. Den innvendige dokken kunne huse inntil seks ub\xc3\xa5ter samtidig. I tillegg hadde basen en utvendig flytekai som kunne betjene st\xc3\xb8rre skip, blant annet amerikanske atomub\xc3\xa5ter._NEWLINE_Inngangen til anlegget best\xc3\xa5r av en over 900 meter lang tunnel.\n_START_SECTION_\nNedleggelse og salg\n_START_PARAGRAPH_\nI 2009 bestemte Stortinget at marinebasen skulle nedlegges og avhendes._NEWLINE_I februar 2013 ble det kjent at anlegget var solgt til Olavsvern Group for 38 millioner norske kroner. Taksten var 105 millioner norske kroner.\n_START_SECTION_\nKritikk\n_START_PARAGRAPH_\nSalget av ub\xc3\xa5tbasen gav Norge mye og sv\xc3\xa6rt negativ oppmerksomhet i NATO og i internasjonale medier, da det i 2015 kom frem at russiske forskningsskip, som det ble hevdet at til dels ble brukt til milit\xc3\xa6re form\xc3\xa5l, fikk benytte basen._NEWLINE_Det ble ogs\xc3\xa5 uttrykt frykt for at utenlandske akt\xc3\xb8rer skulle plassere utstyr p\xc3\xa5 Olavsvern.\n_START_SECTION_\nTilbakekj\xc3\xb8p\n_START_PARAGRAPH_\nI 2019 overtok selskapet WilNor Governmental Services AS (WGS), p\xc3\xa5 oppdrag for Forsvarets logistikkorganisasjon (FLO), 66 prosent av aksjene i Olavsvern Group AS og fikk slik eiermessig kontroll over anlegget. WGS er et datterselselskap i Wilhelmsen-gruppen. _NEWLINE_Dette gir Forsvaret og deres allierte muligheten til \xc3\xa5 ta i bruk basen, fordi Wilhelmsen-gruppen i flere \xc3\xa5r har samarbeidet med Forsvaret. _NEWLINE_I 2015 inngikk WGS en langsiktig avtale med FLO om strategisk logistikkst\xc3\xb8tte til det norske forsvaret. Avtalen  inkluderer ogs\xc3\xa5 flere forsyningsbaser langs norskekysten for \xc3\xa5 sikre Forsvarets evne til \xc3\xa5 ivareta Norges suverenitet og forsvare landet mot eksterne trusler.'